Odense: Fyns Politi har pakket sammen og er kørt fra haveforeningerne Martinsminde og Biskorup i det nordøstlige Odense, hvor politiet har haft afspærring og kontrol af alle, der ville ind og ud af området siden klokken 10 torsdag formiddag.

Politiet oplyser i en pressemeddelelse torsdag eftermiddag, at det har ransaget en række kolonihavehuse efter flere henvendelser om opbevaring af ulovlige våben og narkotika i området.

Under aktionen blev der blandt andet fundet amfetamin, ammunition, heroin, hash og kontanter. Syv personer er blevet anholdt, og to er løsladt igen, oplyser politiet.

- Vi har gennem et stykke tid fået underretninger om, at der blev opbevaret ulovlige våben og narkotika på forskellige adresse i de to haveforeninger, siger vicepolitiinspektør Henrik Thrane Jensen fra Fyns Politi.

- Det har skabt stor utryghed blandt de mange lovlydige havefolk i området. Derfor valgte vi at lave en stor koordineret aktion i dag, hvor vi har fundet både narkotika og ammunition.